钦定古今图书集成/理学汇编/学行典/第006卷 > 《困学恐闻编序》前人
## 钦定古今图书集成/理学汇编/学行典/第006卷 > 《困学恐闻编序》前人

孔子曰：“生而知之者上也；学而知之者次也；困而学
之，又其次也。困而不学，民斯为下矣。”夫生知，尧、舜、孔
子也；学知，禹、稷、颜回也。困也者，行有不得之谓也。知
其困而学焉，以增益其不能，此困而学之之事也，亦
已卑矣。然能从事于斯，则其成犹不在善人君子之
后。不能从事于斯，则靡然流于下民，而不知反均之
困也。其于二者相去之闲如是之远，学与不学之异
耳，可不懋哉！可不懋哉！予尝以“困学”名予燕居之室，
而来吾室者，亦未尝不以此告之。目其杂记之编曰
《困学恐闻》，盖又取夫子路“有未之能行，唯恐有闻”之
意，以为困而学者，其用力宜如是也。读是书者以下
民为忧，而以未能行其所闻为恐，则予将取以辅吾
仁焉。